Nuori hyökkääjälupaus Kristian Vesalainen palaa sittenkin Winnipeg Jetsin organisaatioon jo tällä kaudella.

Kristian Vesalainen jatkaa sittenkin kauttaan Pohjois-Amerikassa. AOP

Hyökkääjä Kristian Vesalaisen kausi ei päättynytkään Jokereiden kauden myötä viime torstaina. Vesalainen jysäytti melkoisen uutispommin ja palaa tällä viikolla Kanadaan pelatakseen kevään AHL-joukkue Manitoba Moosessa.

Pelaajan agenttitoimiston edustaja Mika Rautakallio vahvistaa asian Iltalehdelle.

Kristian Vesalaisen kausi on ollut värikäs. Viime elokuussa hyökkääjä teki kolmivuotisen tulokassopimuksen NHL-joukkue Winnipeg Jetsin kanssa. Helsinkiläinen otti harjoitusleirin päätteeksi paikan Jetsin kovasta joukkueesta. Viiden NHL-pelin jälkeen Jets kuitenkin lähetti suomalaisen farmijoukkueeseen Manitoba Mooseen pelaamaan AHL-kiekkoa.

Paluu Stadiin

AHL-pelit eivät nuorukaista kiinnostaneet. Hän käytti sopimuksessa olleen europykälän, joka mahdollistaa pelaajan siirtymisen Eurooppaan farmiligan sijaan. Vesalainen tulikin marraskuun lopussa Jokereihin ja pelasi KHL:ssä 31 ottelua ja teki niissä 17 (6+11) tehopistettä.

Jokereiden kausi päättyi kuitenkin jo KHL:n pudotuspelien ensimmäisellä kierroksella, kun Moskovan Dynamo oli parempi otteluvoitoin 4-2. Jokereiden kausi päättyi vime torstaina. Sen jälkeen eri medioissa uutisoitiin Vesalaisen aloittavan pitkän kesäloman.

Näin ei kuitenkaan käy, vaan nuorukainen purkaa sopimuksessaan olevan europykälän ja lentää Iltalehden saamien tietojen mukaan takaisin Winnipegiin loppuviikolla. Edessä on AHL-otteluita. Myös NHL-pelit ovat mahdollisia, mikäli Jetsin päävalmentaja Paul Maurice niin haluaa.